Մեխանիկայի ամբիոնում գիտահետազոտական ուղղություններն են՝ դեֆորմացվող միջավայրերի և ֆիզիկամեխանիկական դաշտերի փոխազդեցության խնդիրները, առաձգականության տեսության կոնտակտային և խառը խնդիրներ, ալիքների դիֆրակցիան և ճառագայթումը՝ առաձգական ու էլեկտրաառաձգական միջավայրերում, դիֆերենցիալ խաղեր շատ նպատակային բազմությունների դեպքում և համակարգերի կայունության ուսումնասիրությունը, դինամիկական համակարգերի ղեկավարումն ու դիտումը կոնֆլիկտային իրավիճակներում և կիրառությունը մեխանիկական համակարգերի համար: Ամբիոնում կատարվող գիտահետազոտական աշխատանքներում ներգրավվում են նաև լավագույն ուսանողները: Ամբիոնում գործում են գիտական և ուսումնական սեմինարներ: Ամբիոնի դասախոսները և գիտաշխատողները իրենց հետազոտությունների մասին հաղորդումներով և զեկուցումներով հանդես են գալիս միջազգային գիտաժողովներում: Շատ հաճախ ամբիոնը հանդիսանում է մեխանիկայի արդի հարցեր և հիմնախնդիրներ քննարկող միջազգային գիտաժողովների կազմակերպիչ` ընդգրկելով ուսանողներին և ասպիրանտներին: